প্রধানমন্ত্রী র‌্যাবের উচ্ছ্বসিত প্রশংসা করে বলেন, দেশীয় অসাধু ব্যবসায়ীর পাশাপাশি বিদেশি চোরাকারবারি, জাল মুদ্রা ও পাসপোর্ট প্রস্তুতকারী এবং অবৈধ ভিওআইপিবিরোধী অভিযান পরিচালনা করে রাষ্ট্রীয় রাজস্ব বৃদ্ধিতে এবং বিভিন্ন পালা-পার্বণ-উৎসব এবং ভিআইপি, ভিভিআইপি নিরাপত্তার দায়িত্বেও র‌্যাব অবদান রাখছে। এছাড়া র‌্যাব জননিরাপত্তায় হুমকি ও আতঙ্ক সৃষ্টিকারীদের বিরুদ্ধে নিয়মিত অভিযান পরিচালনা করছে। প্রধানমন্ত্রী বলেন, র‌্যাব নকল ও ভেজালবিরোধী অভিযান জোরদার করেছে ভ্রাম্যমাণ আদালত পরিচালনার মাধ্যমে। এই অভিযানও অব্যাহত রাখতে হবে। সাম্প্রতিক সময়ে পাবলিক পরীক্ষা ও অন্যান্য পরীক্ষার প্রশ্নপত্র ফাঁস রোধে শিক্ষা মন্ত্রণালয়ের নানামুখী পদক্ষেপের পাশাপাশি র‌্যাবের ভূমিকাও প্রশংসার দাবি রাখে উল্লেখ করে প্রধানমন্ত্রী বলেন, র‌্যাবের উপস্থিতিই সেখানে এ ধরনের দুষ্কৃতকারীদের কাছে একটি অশনি বার্তা হিসেবে কাজ করে।